Skotse rugbyreus sterf op 52Doddie Weir. (Foto: ANDY BUCHANAN / AFP) Voormalige Skotse rugbylegende Doddie Weir is Saterdag weens motorneuronsiekte (MNS) dood. Hy was maar 52 jaar oud. Die Skotse slot het 62 wedstryde vir sy land gewen en is in 1997 vir die Britse en Ierse Leeus-toer na Suid-Afrika gekies. Hy is in 2016 met MNS gediagnoseer, dieselfde siekte wat die legendariese Joost van der Westhuizen se lewe ŉ paar jaar gelede geëis het. “Dit is met groot hartseer dat ons die dood van ons geliefde vader en eggenoot, Doddie, aankondig,” lui ŉ verklaring deur sy vrou, Kathy Weir, op die Skotse Rugby-unie se webblad. “Doddie was ŉ groot inspirasie vir almal van ons en sy onuitputbare energie en sterk karakter het hom deur sy rugbyloopbaan gedryf en, so glo ons, hom ook in staat gestel om die gevolge van MNS vir soveel jare te beveg. Hoewel sy persoonlike stryd verby is, word die stryd om ŉ kuur teen MNS te vind, voortgesit deur middel van sy stigting.” Skotse slot Doddie Weir in sy jonger dae. (Foto: ODD ANDERSEN / AFP) Soortgelyk aan Joost het Weir ook sy eie stigting, die My Name’5 Doddie-stigting, op die been gebring om fondse in te samel om die siekte te bestry. Die stigting het tot op hede £8 miljoen (R165 miljoen) ingesamel. Weir het skaars twee weke gelede die veld by Murrayfield in Skotland aangedurf, voor die wedstryd tussen die Skotte en Nieu-Seeland, om die wedstrydbal te oorhandig. Die Skotse kaptein Jamie Ritchie het dié oomblik as een van die mees betekenisvolle in sy hele rugbyloopbaan beskryf. “Ek het nie woorde om te beskryf hoeveel hy ons inspireer nie,” het hy destyds getwiet. John Jeffrey, voorsitter van Skotse Rugby en voormalige spanmaat van Weir, het ook hulde aan Weir as rugbyspeler en as man gebring. “Vir amper ŉ dekade was Weir se naam een van die eerstes op die Skotse spanlys. Hy was ŉ wonderlike spanmaat, op sowel as af van die veld.” Die Skotse eerste minister het ook sy hartseer met Weir se afsterwe op Twitter bekendgemaak. “Doddie was een van ons nasie se sportlegendes, maar die heldhaftige manier waarop hy op MNS gereageer het, het enigiets oortref wat hy ooit op die rugbyveld bereik het.”